b'\n_START_ARTICLE_\nNeiti\xc3\xb6kasvit\n_START_SECTION_\nTuntomerkit\n_START_PARAGRAPH_\nNeiti\xc3\xb6kasvit ovat pensaita, joskus kanervamaisia, tai ruohoja, joiden kukinto muodostuu viuhkomaisista haaroista; joskus kasvit ovat kauliflorisia, so. kukat kehittyv\xc3\xa4t suoraan runkoon, joskus taas kukat sijaitsevat lehtien hangoissa. Kukissa on verholehtien mittaisia esilehti\xc3\xa4. Kukat ovat usein s\xc3\xa4teitt\xc3\xa4issymmetrisi\xc3\xa4, 4\xe2\x80\x937-, tavallisesti 5-lukuisia. Verhi\xc3\xb6 voi olla kaksiliuskainen, harvoin verholehdet ovat erillisi\xc3\xa4. Teri\xc3\xb6n liuskat voivat olla erikokoisia. Heteit\xc3\xa4 on sama m\xc3\xa4\xc3\xa4r\xc3\xa4 kuin verholehti\xc3\xa4, joskus yksi v\xc3\xa4hemm\xc3\xa4n, joskus heti\xc3\xb6ss\xc3\xa4 on yksi joutohede. Ponnen puoliskot (teekat) sijaitsevat per\xc3\xa4kk\xc3\xa4in tai rinnakkain. Siki\xc3\xa4in on yksilokeroinen tai siin\xc3\xa4 on vajaa v\xc3\xa4lisein\xc3\xa4 tai se on kaksilokeroinen. Luotti on hieman kaksiosainen tai pistem\xc3\xa4inen. Kohoavia tai riippuvia siemenaiheita on yksi, kaksi tai monta emilehdess\xc3\xa4\xc3\xa4n. Hedelm\xc3\xa4 on kota, joskus avautumaton, keh\xc3\xa4lehdellinen. Siemeness\xc3\xa4 on ravintovarasto (endospermi).\n_START_SECTION_\nLevinneisyys\n_START_PARAGRAPH_\nNeiti\xc3\xb6kasvien heimo on afrikkalainen. Eniten lajeja on Kapmaassa, It\xc3\xa4-Afrikan kautta levinneisyys ulottuu Arabian niemimaalle asti. Lajeja on muuallakin trooppisessa Afrikassa, Madagaskarissa ja Maskareeneilla.'